Bloemfontein se bekende klein vrou dood | Netwerk24
Bloemfontein se bekende klein vrou dood
Deur Alzane Narrain 20 Maart 2018 19:48
Madge Bester met haar 50ste verjaardag vier jaar gelede. Foto: Charl Devenish
Bloemfontein se bekende Madge Bester (54), een van die wêreld se kleinste vroue, is in die Universitas-hospitaal oorlede.
Volgens sr. Ezelle Wilson, bestuurder van verpleegdienste in die aftreeoord Ons Tuiste in die stad, is Bester Maandag omstreeks 23:15 dood nadat sy longprobleme opgedoen het.
Bester is op 26 April 1963 in Colesberg gebore met 'n seldsame brosbeensiekte, osteogenesis imperfecta, wat haar liggaamsgroei gestrem het.
Sy was as volwasse vrou 'n skamele 65 cm lank en het net 38 kg geweeg.
Bester was volgens die Guinness Book of Records vir jare die kortste lewende, volwasse vrou ter wêreld.
Haar naam het sedert 1993 in dié boek gepryk.
As 'n Guinness-wêreldrekordhouer het sy Taiwan twee keer besoek waar sy in die Guinness-museum "gewerk'' het deur deel van 'n uitstalling te vorm.
Sy was ook betrokke by talle mediakonferensies en het verskeie hooggeplaastes en selfs staatshoofde oor die wêreld heen ontmoet.
Bester was 'n vegter vir die regte van gestremdes en het oudpres. Jacob Zuma in 2009 op 'n vergadering met minderhede in die Bloemfonteinse stadsaal ontmoet.
Zuma het ná die vergadering hande met haar geskud en met haar gesels.
"Ek sal volgende keer vir hom vra om te kyk na gestremdes se regte. Ek gaan vir hom 'n brief skryf, ja," het sy destyds ná die vergadering gesê.
Sy het ook 'n hart gehad vir mense wat swaarkry. Sy het vir jare wedstrydkaartjies ten bate van Volksblad se Ons gee om-fonds in die Mimosa Mall in Bloemfontein verkoop nadat die fonds haar gehelp het.
Verder het sy wolmussies en -kousies gebrei vir babas wat vroeg gebore is.
Haar begrafnisdiens is volgende Dinsdag om 10:00 in die NG kerk Aandbloem in die Ons Tuiste-sentrum in Bloemfontein.